Document ID: 31977R0520

ΚΑΝΟΝΙΣΜΟΣ (ΕΟΚ) αριθ. 520/77 ΤΟΥ ΣΥΜΒΟΥΛΙΟΥ της 14ης Μαρτίου 1977 περί εισπράξεως φορολογικής επιβαρύνσεως κατά την εξαγωγή ορισμένων μεταποιημένων προϊόντων με βάση τα οπωροκηπευτικά με προσθήκη ζαχάρεως, σε περίπτωση δυσχερειών εφοδιασμού σε ζάχαρη
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων οπωροκηπευτικών (1) και ιδίως το άρθρο 15 παράγραφος 2,
την πρόταση της Επιτροπής,
Εκτιμώντας:
ότι σύμφωνα με το άρθρο 17 παράγραφος 1 εδάφιο πρώτο περίοδος πρώτη του κανονισμού (ΕΟΚ) αριθ. 3330/74 του Συμβουλίου της 19ης Δεκεμβρίου 1974 περί κοινής οργανώσεως αγοράς στον τομέα της ζαχάρεως(2), όπως τροποποιήθηκε τελευταία από τον κανονισμό (ΕΟΚ) αριθ. 3138/76(3), είναι δυνατό να προβλεφθεί η είσπραξη ειδικής εισφοράς κατά την εξαγωγή ζαχάρεως σε περίπτωση δυσχερειών εφοδιασμού της Κοινότητος με ζάχαρη-
ότι βάσει της αποκτηθείσης πείρας κατά την εφαρμογή του μέτρου αυτού, φαίνεται ότι η αποτελεσματικότητά του δύναται να καταστεί επισφαλής στην περίπτωση της ζαχάρεως που εξάγεται υπό μορφή ορισμένων μεταποιημένων προϊόντων με βάση τα οπωροκηπευτικά με προσθήκη ζαχάρεως- ότι ο κίνδυνος αυτός υφίσταται ιδίως για ορισμένα μεταποιημένα προϊόντα με βάση τα οπωροκηπευτικά που έχουν μία σχετικά υψηλή περιεκτικότητα σε πρόσθετη ζάχαρη- ότι πρέπει λοιπόν να δημιουργηθεί η δυνατότητα επιβολής στα εν λόγω προϊόντα φορολογικής επιβαρύνσεως καθοριζομένης βάσει της ειδικής εισφοράς κατά την εξαγωγή της ζαχάρεως, όταν αυτή υπερβαίνει ορισμένο ύψος και όταν διαπιστώνεται υπερβολική εξαγωγή-
ότι το συμπληρωματικό αυτό μέτρο πρέπει να θεσπισθεί κατά παρέκκλιση από τον κανόνα που προβλέπεται στο άρθρο 13 παράγραφος 2 του κανονισμού (ΕΟΚ) αριθ. 516/77,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Αν κατά την εξαγωγή της λευκής ζαχάρεως εισπράττεται ειδική εισφορά ανώτερη από 5 λογιστικές μονάδες ανά 100 χιλιόγραμμα, είναι δυνατό να αποφασισθεί σύμφωνα με την διαδικασία που αναφέρεται στην παράγραφο 4 η είσπραξη φορολογικής επιβαρύνσεως κατά την εξαγωγή των προϊόντων που αναφέρονται στο άρθρο 1 του κανονισμού (ΕΟΚ) αριθ. 516/77 και που περιέχουν τουλάχιστον 35% πρόσθετης ζαχάρεως.
2. Το ποσό της φορολογικής επιβαρύνσεως κατά την εξαγωγή καθορίζεται λαμβάνοντας υπόψη:
- τη φύση του μεταποιημένου προϊόντος με βάση τα οπωροκηπευτικά, με προσθήκη ζαχάρεως,
- την περιεκτικότητα του συγκεκριμένου προϊόντος σε πρόσθετη ζάχαρη,
- την τιμή της λευκής ζαχάρεως που εφαρμόζεται εντός της Κοινότητος και αυτή που εφαρμόζεται στην παγκόσμια αγορά,
- την ειδική εισφορά που εφαρμόζεται στη λευκή ζάχαρη,
- τις οικονομικές πλευρές της επιβολής της φορολογικής αυτής επιβαρύνσεως.
3. Θεωρείται σαν περιεκτικότητα σε πρόσθετη ζάχαρη ο αριθμός που αναγράφεται για το συγκεκριμένο προϊόν στη στήλη 1 του παραρτήματος Ι του κανονισμού (ΕΟΚ) αριθ. 516/77. Πάντως, κατόπιν αιτήσεως του εξαγωγέα εφαρμόζονται οι κανόνες που προβλέπονται στο άρθρο 2 παράγραφος 6 και 8 του εν λόγω κανονισμού.
4. Οι λεπτομέρειες εφαρμογής του παρόντος άρθρου καθορίζονται σύμφωνα με την διαδικασία που προβλέπεται στο άρθρο 20 του κανονισμού (ΕΟΚ) αριθ. 516/77.
Άρθρο 2
1. Ο κανονισμός (ΕΟΚ) αριθ. 2980/74 του Συμβουλίου της 26ης Νοεμβρίου 1974 περί της εισπράξεως φορολογικής επιβαρύνσεως κατά την εξαγωγή ορισμένων μεταποιημένων προϊόντων με βάση τα οπωροκηπευτικά με προσθήκη ζαχάρεως, σε περίπτωση δυσχερειών στον εφοδιασμό σε ζάχαρη(4), καταργείται.
2. Οι αναφορές στον καταργούμενο κανονισμό δυνάμει της παραγράφου 1, θεωρούνται ότι γίνονται στον παρόντα κανονισμό.
Άρθρο 3
Ο παρών κανονισμός αρχίζει να ισχύει την 1η Απριλίου 1977.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 14 Μαΐου 1977.

Labels: 2
3
17